Arvydas Každailis

**Arvydas Stanislavas Každailis** (g. 1939 m. balandžio 4 d. Baisogaloje, Kėdainių apskritis) – Lietuvos dailininkas, grafikas, knygų iliustratorius.

## Biografija
1957–1962 m. LSSR dailės institute studijavo grafiką. 1961–1965 m. Vilniaus radijo matavimo prietaisų MTI dizaineris. 1965–1987 m. M. K. Čiurlionio vidurinės meno mokyklos-internato Dailės skyriaus dailės dalykų dėstytojas. Bendradarbiavo „Minties“ ir „Vagos“ leidyklose, dirbo kūrybinį darbą. Nuo 1987 m. Lietuvos heraldikos komisijos narys. 1992–1994 m. LR kultūros ir švietimo ministerijos Ugdymo turinio departamento Meninio ugdymo turinio sektoriaus vadovas. Nuo 1992 m. dailės mokyklų kuratorius.

Brolis istorikas, muziejininkas Aloyzas Každailis (1943–2018).

## Kūryba

Daugiausia kuria linoraižinio bei oforto technika. Nuo 1966 m. kuria herbus. Atkūrė ir sukūrė daugiau nei 40 miestų ir miestelių herbų, vėliavų, spaudų projektų: Istorinę valstybės vėliavą, Lietuvos valstybės herbą (1991 m.), LR pasienio stulpus (1991 m.), LR Prezidento vėliavą (1993 m.), Lietuvos valstybės didįjį herbą (oficialiai patvirtintas 2004 m.), LR Seimo logotipą (2012 m.), rekonstravo XV a. Lietuvos karo vėliavą (2004 m.), parengė apyvartinių litų ir centų monetų reverso projektus (1996 m.).

Nuo 1968 m. dalyvauja dailės parodose Lietuvoje ir užsienyje. Nuo 1969 m. Lietuvos dailininkų sąjungos narys.

Personalinės parodos:
* 1968 m. ofortai ir linoraižiniai, Rašytojų sąjungos klubas, Vilnius
* 1987 m. oforto iliustracijų Simono Daukanto „Būdui senovės lietuvių, kalnėnų ir žemaičių“ pristatymas, Vilniaus dailės parodų rūmai
* 1989 m. apžvalginė kūrybos paroda, Vilniaus dailės parodų rūmai; Klaipėdos paveikslų galerija
* 1994 m. heraldika ir spalvota grafika, „Arkos“ galerija, Vilnius
** „Iš Lietuvos heraldikos“, LR Seimas, Vilnius
* 1996 m. „Iš Lietuvos heraldikos“, Zarasai; Dusetos; Klaipėdos paveikslų galerija
* 1997 m. „Iš Lietuvos heraldikos“, Elektrėnai; Trakai
* 1999 m. apžvalginė kūrybos paroda „Fragmentai“, Vilniaus menininkų rūmai
* 2001 m. rinktinė kūrybos paroda, Vilniaus paveikslų galerija
* 2002 m. „Valstybės vėliava ir šiuolaikinė Lietuvos heraldika“, LR Seimas, Vilnius
** Oforto iliustracijos S. Daukanto „Būdui senovės lietuvių, kalnėnų ir žemaičių“, Radviliškio biblioteka
* 2003 m. oforto iliustracijos Petro Dusburgiečio „Prūsijos žemės kronikai“, LR Seimas, Vilnius
** Oforto iliustracijos P. Dusburgiečio „Prūsijos žemės kronikai“, Šiuolaikinio meno centras, Vilnius
** „Iš Lietuvos heraldikos“, Nacionalinė biblioteka, Talinas, Estija

## Bibliografija
* Senadvaris: poeto Fausto Kiršos gimtinė. – Vilnius: Daigai, 2008. – 31 p.: iliustr.
* Arvydas Každailis: grafika, knygų dailė, dekoratyvinė dailė, heraldika: albumas. – Vilnius: Versus aureus, 2009. – 214 p.: iliustr. – ISBN 978-9955-34-209-0
* Ofortai: iliustracijų albumas Simono Daukanto knygai „Būdas senovės lietuvių, kalnėnų ir žemaičių“. – Vilnius: Vilniaus pedagoginio universiteto leidykla, 2010. – 117 p.: iliustr. – ISBN 978-9955-20-494-7
* Senoji Prūsa: ofortai: lydimi Petro Dusburgiečio „Prūsijos žemės kronikos“ teksto fragmentų. – Vilnius: Edukologija, 2012. – 161 p.: iliustr. – ISBN 978-9955-20-727-6

## Įvertinimas
* 1987 m. Didysis gintaro prizas III Pabaltijo knygų dailės trienalėje, Vilniaus dailės parodų rūmai
* 1990 m. Andrejaus Gončarovo premija Sąjunginame gražiausių knygų konkurse, Maskva, Rusija
* I laipsnio diplomas ir medalis Pabaltijo ir Baltarusijos gražiausių knygų konkurse
* 1999 m. DLK Gedimino 5 laipsnio ordinas
* 2002 m. Lietuvos nacionalinė kultūros ir meno premija, už ofortų ciklą „Prūsijos žemės kronika“
* 2003 m. Estijos kultūros paminklų apsaugos medalis, Talinas
* Baisogalos garbės pilietis

## Šaltiniai

## Nuorodos
* Kūrybos metas. Esu paprastas inteligentas. Grafikas A. Každailis, 2001-12-17 (LRT)